Likuma “Par miruša cilvēka ķermeņa aizsardzību un cilvēka audu un orgānu izmantošanu medicīnā” 4.1 pants nosaka, ka **tiesības izmantot audus vai orgānus ir ārstniecības iestādei**, **kurai ir Aģentūras izsniegta** audu vai orgānu izmantošanas **atļauja**; savukārt likuma 1. pants nosaka, ka šā likuma izpratnē par audu un orgānu izmantošanu uzskatāmas jebkuras ar audiem un orgāniem veiktas darbības, ieskaitot audu un orgānu donoru atlasi, audu un orgānu iegūšanu, izņemšanu, testēšanu, apstrādi, konservāciju, marķēšanu, procesu dokumentēšanu, uzglabāšanu, izplatīšanu (arī eksportēšanu un importēšanu), transportēšanu un transplantāciju.

Minētās likuma normas attiecas arī uz audu un šūnu ieguvi ar mērķi tās uzglabāt citu valstu licencētās/sertificētās/autorizētās audu bankās. Līgumiem ar citu valstu audu bankām, kurām var nodot iegūtos audus un šūnas testēšanai, apstrādei un uzglabāšanai, jābūt norādītiem Audu un šūnu izmantošanas atļaujas 2.pielikumā. Ja minētas audu bankas atrodas ārpus EEZ, tad Latvijas ārstniecības iestādei izsniegtajā atļaujā ir jābūt norādītām atļautajām eksporta un importa darbībām attiecīgajam audu un šūnu veidam.

Audus un šūnas iegūt kā izejvielu jaunieviestās terapijas zāļu ražošanai, ir tiesības ārstniecības iestādei, kurai ir Aģentūras izsniegta Audu un šūnu izmantošanas atļauja audu un šūnu ziedošanas, ieguves un testēšanas darbībām, jo saskaņā ar Eiropas Parlamenta un Padomes 2007.gada 13.novembra Regulas Nr.1394/2007) par jaunieviestās terapijas zālēm 14.apsvērumu, Eiropas Parlamenta un Padomes 2004.gada 31.marta Direktīvu 2004/23/EK (kuras prasības ir pārņemtas Noteikumos Nr.1176) par kvalitātes un drošības standartu noteikšanu cilvēka audu un šūnu ziedošanai, ieguvei, testēšanai, apstrādei, konservācijai, uzglabāšanai un izplatīšanai, prasības ir jāpiemēro jaunieviestās terapijas zālēm, ja tās satur cilvēka audus un šūnas, attiecībā uz audu un šūnu ziedošanu, ieguvi un testēšanu.

**Ārstniecības iestāde, kurai nav Audu un šūnu izmantošanas atļaujas**, drīkst nodot iegūtos audus un šūnas citai ārstniecības iestādei, kurai ir Aģentūras izsniegta atļauja, kuras otrajā pielikumā ir iekļauts savstarpējais līgums par audu un šūnu ieguvi. Informācija par izsniegtajām Audu un šūnu izmantošanas atļaujām (ar pielikumiem) un tajās minētajām darbībām ir pieejama Aģentūras tīmekļa vietnes sadaļā [“Veselības aprūpes speciālistiem un iestādēm” > “Asinis, audi, šūnas, orgāni” > “Novērtētās iestādes” > “Novērtētie audu centri”](https://www.zva.gov.lv/lv/veselibas-aprupes-specialistiem-un-iestadem/asinis-audi-sunas-organi/novertetas-iestades).

Dzīva **cilvēka audu vai orgānu, kā arī miruša cilvēka ķermeņa izmantošana medicīnas studijām** **un ārstniecības personu profesionālās pilnveides programmās** ir pieļaujama, **īstenojot akreditētu medicīnas studiju programmu vai ārstniecības personu profesionālās pilnveides programmu augstskolā, kurai ir Aģentūras izsniegta** audu vai orgānu izmantošanas **atļauja**. Medicīnas studijām un ārstniecības personu profesionālās pilnveides programmās atļauts izmantot tikai tādus dzīva cilvēka audus un orgānus, kuri ir pēcoperāciju materiāls un kuru izmantošanai medicīnas studijām persona ir piekritusi. Personas piekrišanu apliecina ieraksts personas medicīniskajos dokumentos. Orgānus un audu paraugus zinātniskiem pētījumiem un mācību mērķiem drīkst ņemt, ja mirušais dzīves laikā to atļāvis, ja mirušā griba nav zināma, kā arī tad, ja mirušā griba nav zināma un viņam nav tuvāko piederīgo.

**Ārstniecības iestāde** drīkst nodot šādus cilvēka audus un orgānus augstskolai tikai gadījumos, ja augstskolai ir Aģentūras izsniegta audu vai orgānu izmantošanas atļauja. Informācija par izsniegtajām atļaujām ir pieejama Aģentūras tīmekļa vietnē sadaļā[“Veselības aprūpes speciālistiem un iestādēm” > “Asinis, audi, šūnas, orgāni” > “Novērtētās iestādes” > “Novērtētās augstskolas”](https://www.zva.gov.lv/lv/veselibas-aprupes-specialistiem-un-iestadem/asinis-audi-sunas-organi/novertetas-iestades).